Փայլակ Ահարոնեան

Փայլակ Ահարոնեան (3 Յունուար 1928, Պէյրութ, Լիբանան - 15 Յունուար 2019, Լոս Անճելըս, ԱՄՆ) ՄԱՀԱԽՕՍԱԿԱՆ- Մեծ Երազի Ճամբուն Ուղեւորները ՓԱՅԼԱԿ ԱՀԱՐՈՆԵԱՆվաստակաշատ ուսուցիչ, մանկավարժ, ազգային քաղաքական ու հասարակական գործիչ, ֆութպոլի աչքառու խաղացող, ՀԵԸի «Անդրանիկ-Սեւան» ակումբի վարիչ քարտուղար, ՌԱԿի Ամերիկայի Արեւմտեան շրջանակի կուսակցական գործիչ, Փասատինա-Կլենտէյլի շրջանի Թէքէեան Մշակութային Միութեան նորակազմ մասնաճիւղի հիմնադիր:

 Կենսագրութիւն 
Ծնած է Պէյրութ, 3 Յունուար 1928ին, խարբերդցի ծնողներէ՝ Մինաս եւ Արտեմիս, ըլլալով անոնց երկրորդ մանչ զաւակը: Փոքր տարիքին ծնողքին հետ կը տեղափոխուի Թրիփոլի (հիւսիսային Լիբանան), ուր կը յաճախէ տեղւոյն Նուպարեան նախակրթարանը: Այնուետեւ՝ Ֆրերներու վարժարանը մինչեւ միջնակարգ, ապա երկրորդական ուսումը կը շարունակէ Կիպրոսի ՀԲԸՄի Մելգոնեան կրթական հաստատութեան մէջ: 
1947ին կը ստիպուի վերադառնալ Թրիփոլի, Խորհրդային Հայաստան ներգաղթելու համար, սակայն իր երազը չ'իրականանար եւ նոյն տարին որպէս ՀԲԸՄի ուսուցիչ կը պաշտօնավարէ տեղւոյն Խրիմեան Ազգային վարժարանին մէջ:
Կ'ամուսնանայ 1951ին, Թրիփոլիի ծխական հովիւ Ղեւոնդ Ա. քհնյ. Յովսէփեանի դստեր՝ Մարիին հետ եւ կը բախտաւորուին երկու զաւակներով՝ Արա-Գարեգին եւ Արփի:
Կրթական, երիտասարդական ու կուսակցական աւելի քան 35 տարիներու ծառայութենէն ետք, Լիբանանի ծանօթ դէպքերը կը ստիպեն զինք, որ իր ընտանիքին հետ հեռանայ Լիբանանէն եւ 1980ին հաստատուի Լոս Անճելըս:
ԹՄՄի Փասատինա-Կլենտէյլ մասնաճիւղին նախաձեռնութեամբ կը նշուի Փայլակ Ահարոնեանի կրթական, ազգային եւ հասարակական գործունէութեան յիսնամեակը, Փետրուար 12, 2000ին, Փասատինայի ՀԲԸՄի «Ալեք Մանուկեան» կեդրոնի հանդիսասրահին մէջ:

 «Բագրամեան»ի եւ ՀԵԸի «Անդրանիկ» ֆութպոլի խումբեր 
Օժտուած ըլլալով մարզական ձիրքերով, յատկապէս ֆութպոլի մէջ, ան կը դառնայ աչքառու խաղացող մը, հսկողութեանը տակ Յակոբ Աճէմեանի: Կը խաղայ արաբական տեղական խումբերէն եւ Պէյրութի «Բագրամեան»ի եւ ՀԵԸի «Անդրանիկ» ֆութպոլի խումբերէն:

 ԿՐԹԱԿԱՆ ՀԱՅ ՄՇԱԿԸ 
1947էն մինչեւ 1966, ամբողջ 19 տարիներ կը պաշտօնավարէ Թրիփոլիի Ազգային վարժարանին մէջ եւ իր պաշտօնին գիտակցութեամբ ալ կը նուիրուի հայ մանուկներու եւ պատանիներու կրթութեան գործին:   
1966ին ընտանիքով կը փոխադրուի Պէյրութ, պաշտօնավարելու համար Վահան Թէքէեան վարժարանին մէջ: Իրեն կը վստահուի վարժարանի ուսումնական բաժինի պատասխանատուութիւնը: Իր շրջանին եւ տնօրէն Երուանդ Պապայեանի հսկողութեամբ, աշակերտութիւնը կ'արձանագրէ բացառիկ յաջողութիւններ պետական քննութեանց մէջ, որոնց մասին կ'արձագանգեն տեղական թերթերը:

 ԾԱՌԱՅՈՒԹԻՒՆԸ ՀԲԸՄ-Ի ԵՒ ՀԵԸ-Ի ՄԷՋ 
1953ին կը ստանձնէ ՀԵԸի Թրիփոլիի մասնաճիւղին ատենապետութիւնը, զոր կը վարէ բազմաթիւ տարիներ: Գաղութին մէջ Փայլակ Ահարոնեան կ'ունենայ ազգային քաղաքական ու հասարակական աշխոյժ գործունէութիւն: Երկար տարիներ կը ստանձնէ ՀԲԸՄի Թրիփոլիի ատենադպիրի պաշտօնը:
1966էն 1979 եղած է ՀԵԸի «Անդրանիկ-Սեւան» ակումբի վարիչ քարտուղարը: Իր պաշտօնավարութեան շրջանին ակումբը ծաւալած է եռուն գործունէութիւն:
Ահարոնեան հիմնական դեր վերցուցած է ՀԵԸի Սին էլ Ֆիլի «Զապէլ Մովսէսեան» կեդրոնի ծրագիրին իրականացման մէջ, եւ իր վարիչ քարտուղարութեան պաշտօնի շրջանին է որ կատարուած է կեդրոնին հիմնարկէքը:
1969ին կը ստանայ ՀԲԸՄի վեթերանի վկայականը, իսկ 1972ին՝ իր 25 տարիներու կրթական ծառայութեանց որպէս գնահատանք՝ կ'արժանանայ ՀԲԸՄի վաստակաւոր ուսուցիչի կոչումին:

 ԿՈՒՍԱԿՑԱԿԱՆԸ ԵՒ ԳՈՐԾԻՉԸ 
1949ին կը մտնէ Ռամկավար Ազատական Կուսակցութեան շարքերը, կնքահայրութեամբ՝ մեթր Հրաչեայ Սեդրակեանի: Սկզբնական տարիներուն Թրիփոլիի մէջ կ'ունենայ յիշատակելի աշխատանք տեղւոյն ՌԱԿ «Մկրտիչ Աւետիսեան» ակումբին մէջ: Պէյրութ գալով՝ մաս կը կազմէ ՌԱԿի «Միհրան Տամատեան» ակումբին, վարելով վարչական պատասխանատու պաշտօններ:
1976-79 տարիներուն, Լիբանանի քաղաքացիական պատերազմի ընթացքին մաս կը կազմէ լիբանանահայութեան միացեալ մարմինին, ուր գործօն մասնակցութիւն կը բերէ հայ աղէտեալներու օժանդակութեան աշխատանքերուն:
1980-81 տարիներուն, Միացեալ Նահանգներ ժամանելէն ետք, կուսակցական տենդը զինք կը մղէ վերսկսելու ազգային-հասարակական գործունէութեան, Քալիֆորնիոյ մէջ: Ան կը վարէ վարիչ-քարտուղարի պաշտօնը ԹՄՄ Արշակ Տիգրանեան վարժարանի շինութեան յանձնախումբին:
Կը ստանձնէ «Նոր Օր» եռօրեայի վարիչ-տնօրէնի պաշտօնը, զոր կը վարէ մինչեւ 1997 թուականը: Առընթեր նաեւ ան կը դառնայ ՌԱԿի Ամերիկայի Արեւմտեան շրջանակի կուսակցական գործիչը ու երբեմն ալ մաս կը կազմէ պաշտօնաթերթի խմբագրական կազմին:

 «Վահան եւ Նարդուհի Պէշկէօթիւրեան» կեդրոն 
1980ին ան կը դառնայ գլխաւոր հիմնադիրներէն մին Փասատինա-Կլենտէյլի շրջանի Թէքէեան Մշակութային Միութեան նորակազմ մասնաճիւղին եւ դեր կ'ունենայ ԹՄՄ «Վահան եւ Նարդուհի Պէշկէօթիւրեան» կեդրոնի իրականացման, Ճանիկ Միսիրեանի, Երուանդ Եթենեքեանի եւ այլ գաղափարի ընկերներով:

 «Գերսամ Ահարոնեան» եւ «Համբարձում Գարայեան» զոյգ ակումբներ 
1981ին անդամ կ'ընտրուի ՌԱԿի Ամերիկայի Արեւմտեան շրջանի Շրջանային վարչութեան, երկու տարուան շրջանի մը համար: Նոյն տարին առաւելաբար իր ջանքերով կեանքի կը կոչուին ՌԱԿի նորակազմ զոյգ ակումբները՝ «Գերսամ Ահարոնեան» եւ «Համբարձում Գարայեան»:

 Լոս Անճելըսի «Նոր Հայաստան» օրաթերթի թարգմանիչ 
Փայլակ Ահարոնեան կ'աշխատակցի Վահան Ճանսըզեանի հրատարակած ու խմբագրած Լոս Անճելըսի «Նոր Հայաստան» օրաթերթին, ստանձնելով թարգմանական բաժինն ու լիբանանեան լուրերու սիւնակը:

 Ծանօթագրութիւններ 

 Աղբիւրներ 
երախտաւորները. ՓԱՅԼԱԿ ԱՀԱՐՈՆԵԱՆ 1928, Պէյրութ – 2019, Լոս Անճելըս
Թէքէեան Մշակութային Միութիւն. Յուշահանդէս Փայլակ Ահարոնեանի Մահուան Ա. Տարելիցին Առիթով 
Հայ Կեանք թիւ 06(67) 15-03-2019  

Ստորոգութիւն:Ուսուցիչ
Ստորոգութիւն:«Նոր Հայաստան» օրաթերթ թարգմանիչ
Ստորոգութիւն:հիմնադիր՝ Փասատինա-Կլենտէյլի շրջանի Թէքէեան Մշակութային Միութեան նորակազմ մասնաճիւղ